Joe Biden, forseti Bandaríkjanna, sagði afdráttarlaust já við að Bandaríkin kæmu Taívan til varnar ef Kínverjar réðust þangað inn. Hann sagðist þó vilja forðast nýtt kalt stríð við Kína.
Taívanir líta á sig sem sjálfstætt ríki en Kínverjar telja eyjuna til héraðs í Kína. Kínverski herinn hefur undanfarnar vikur aukið herafla sinn í nágrenni við Taívan, og hefur Xi Jinping forseti Kína sagt að hann vonist eftir friðsamlegri sameiningu á næstu árum. Biden sagði á fundi í sjónvarpssal sem sýndur var beint á CNN að Bandaríkin séu skuldbundin til þess að verja eyjuna. Yfirlýsing hans er þó á skjön við langvarandi stefnu Bandaríkjanna um aðstoð við uppbyggingu varna Taívana, án skuldbindinga um að verja eyjuna.
Hvíta húsið sendi frá sér fréttatilkynningu fljótlega eftir ummæli Bidens þar sem greint var frá því að afstaða Bandaríkjanna gagnvart Taívan hafi ekki breyst.
Biden var einnig spurður að því hvort Bandaríkin eigi eftir að halda í við öra hervæðingu Kínverja. Hann svaraði því eining játandi, og sagði að sama hvað Kína, Rússland eða önnur ríki eigi eftir að reyna, þá viti þau að hernaðarmáttur Bandaríkjanna sé sá mesti í sögunni. Hann sagðist þó vilja forðast nýtt kalt stríð við Kína, en sagðist vilja koma stjórnvöldum í Peking í skilning um það að Bandaríkin hörfi ekki.